SA toeriste word in China aangehouAdjunkpres. Cyril Ramaphosa tydens sy besoek aan die Chinese Academy of Governance in Beijing, China. (Foto: GCIS) Die departement van internasionale betrekkinge het Dinsdag bevestig dat ŉ groep Suid-Afrikaners in China in hegtenis geneem is. “Die Suid-Afrikaanse regering is Sondag in kennis gestel van die inhegtenisneming en die ambassade in Beijing is kort daarna in kennis gestel,” het Nelson Kgwete, woordvoerder van die departement, gesê. “Die inhegtenisneming is bevestig en die ambassade is in kontak met Chinese owerhede.” Die Suid-Afrikaanse liefdadigheidsorganisasie Gift of the Givers het Dinsdag ŉ verklaring uitgereik in verband met die inhegtenisneming van 10 Suid-Afrikaanse burgers. Volgens die organisasie se verklaring is nege Britte en een Indiër saam met die Suid-Afrikaners in hegtenis geneem ná ŉ toer deur antieke China. Kgwete het nie kommentaar gelewer oor die verklaring nie en het ook nie die aantal Suid-Afrikaners bekend gemaak wat in hegtenis geneem is nie. Hy het wel bevestig dat die persone in Erdos aangekeer is en die betrokke ambassades gekontak is. Dr. Imtiaz Sooliman, stigter van die Gift of the Givers, het Dinsdag gesê daar is nog geen redes verskaf waarom die persone op 10 Julie in hegtenis geneem is nie. Familielede het ook nog geen kontak met die persone wat aangehou word nie. “Die Chinese probeer nou redes vind vir die aanhouding, en voer aan sommige lede van die groep word verbind met ŉ terreurgroep, en dat hulle propagandavideo’s in hul hotelkamer gekyk het,” het Sooliman bygevoeg. Volgens hom is een van die Suid-Afrikaners ŉ veteraan van die ANC se gewapende vleuel, Umkhonto we Sizwe (MK). Gift of the Givers het gesê die Chinese het ingestem om 11 van die 20 gyselaars vry te laat, maar hulle sal in aanhouding bly sonder om aangekla te word totdat vlugte uit China vir hulle beskikbaar is. Die vroegste datum is 17 Julie. Die ander nege persone, waaronder vyf Suid-Afrikaners, word glo aangehou sonder dat hulle aangekla is. Drie van die vyf Suid-Afrikaners is familielede van Vodacom se uitvoerende hoof, Shameel Joosub. Sy broer, tannie en oom is van die persone wat in aanhouding is. “Ons familie is baie besorgd oor hulle welstand en veiligheid,” het Joosub gesê. “Hulle is op 10 Julie saam met 17 ander Suid-Afrikaners, Engelse en Indiese burgers in hegtenis geneem by die lughawe in Erdos, Binne-Mongolië, en hulle word aangehou sonder enige aanklagte teen hulle. Ons is in noue kontak met die Suid-Afrikaanse owerhede wat hard werk om hul vrylating te verseker.” Adunkpresident Cyril Ramaphosa is tans in China vir ‘n staatsbesoek. Die ondersoek ook die saak duur voort.